In riꞌ ri juwiꞌ uvas,
ri qas utzalaj tikoꞌn.
Ri nu Tat kꞌut,
Are ri ajchak ri keilow ri juwiꞌ taq uvas.
Konojel ri alaj taq u qꞌabꞌ ri juwiꞌ uvas ri man käkiya tä ki wäch keꞌresaj na apanoq.
Are kꞌu ri käkiya ki wäch kerilo keubꞌan ki bꞌanik rech sibꞌalaj kewächin na.
Ri ix chꞌajchꞌoj chi ri iwanimaꞌ rumal ri tijonik ri nu yoꞌm chiwe.
Chibꞌana bꞌaꞌ xa jun wukꞌ in,
jas ri in nu bꞌanom xa jun iwukꞌ ix.
Jeꞌ jas jun alaj u qꞌabꞌ ri juwiꞌ uvas man käkowin taj kuya u wäch xaq u tukiel we man tiqil che ri raqan,
je riꞌ xuqujeꞌ ri ix,
ix jeꞌ jas jun tikoꞌn ri man käwächin taj we man kibꞌan xa jun wukꞌ in.
In riꞌ ri juwiꞌ uvas.
Are kꞌu ri ix,
ix ri alaj taq u qꞌabꞌ ri juwiꞌ uvas.
Jachin ri kubꞌan xa jun wukꞌ in,
kinbꞌan kꞌu xa jun in rukꞌ ri areꞌ,
are riꞌ sibꞌalaj käwächin na.
Man kꞌo tä kꞌu jas kixkowin ix chubꞌanik we man in kꞌo in iwukꞌ.
Jachin ri man kubꞌan tä xa jun wukꞌ in,
käkꞌiäq na apanoq,
kächaqiꞌj kꞌu na jeꞌ jas ru qꞌabꞌ taq ri cheꞌ ri kemolik,
keporox pa qꞌaqꞌ.
We ri ix xa ix jun wukꞌ in,
man käsach tä kꞌu ri nu tijonik chiwe,
kuyaꞌ kitaꞌ jachike ri kiwaj,
käyaꞌtaj kꞌu na waꞌ chiwe.
Ri nu Tat känimarisax na u qꞌij aretaq ri ix jeꞌ kibꞌan waꞌ jas juwiꞌ uvas ri sibꞌalaj käwächinik.
Je waꞌ riꞌ qas tzij kixok che nu tijoxelabꞌ.
Ri in kixwaj ix jas ri nu Tat kinraj in.
Chitaqej bꞌaꞌ kiwaj iwibꞌ jas ri nu bꞌanom in chiwe.
We kinimaj ri nu taqanik,
kitaqej na riꞌ kiwaj iwibꞌ jas ri nu bꞌanom in chiwe jeꞌ jas ri in kinnimaj ru taqanik ri nu Tat,
ri Areꞌ kꞌut tajin wi loqꞌ kinrilo.
Jeꞌ kintzijoj waꞌ chiwe rech kixkikot wukꞌ,
je kꞌu riꞌ qas käkikot na ri iwanimaꞌ.
Ri nu taqanik are waꞌ:
Chiwaj iwibꞌ chbꞌil taq iwibꞌ,
jeꞌ jas ri in kixwaj ix.
Ri rutzil ranimaꞌ jun winaq ri más nim ri kuyaꞌ käkꞌoji pa ranimaꞌ are laꞌ chi kuya riꞌ ru kꞌaslemal che ki kꞌexwäch ri e utz rukꞌ.
Ri ix qas ix utz wukꞌ in we kibꞌano jas ri kixintaq wi.
Ya man kinbꞌij tä patänil taq we chiwe,
rumal chi ri patäninel man retam tä riꞌ jas ri kubꞌan ru patrón.
Xane kinbꞌij chiwe chi qas ix utz wukꞌ in rumal chi nu kꞌutum chiwäch ronojel ri u bꞌim ri nu Tat chwe.
Ri ix man xinichaꞌ tä in,
xane in riꞌ ri xixinchaꞌ ix.
Xinya kꞌu pi qꞌabꞌ chi jeꞌ kibꞌano jas juwiꞌ uvas ri sibꞌalaj käwächinik.
Ri wächinik ri kiya man käsach tä u wäch.
Je kꞌu riꞌ ri nu Tat kuya na chiwe jachike ri kitaꞌ che pa ri nu bꞌiꞌ.
Are bꞌaꞌ waꞌ ri kixintaq wi:
Chiwaj iwibꞌ chbꞌil taq iwibꞌ ri jun rukꞌ ri jun chik,
—xcha chke.